SKRIFTLIG FORESPØRGSEL E-2340/01

af Pat Gallagher (UEN) til Kommissionen

(1. august 2001)

Om: Mindretalssprog og regionale sprog i EU-programmer

Kan Kommissionen medgive, at regionale sprog og mindretalssprog i Europa kan fremmes ved at lade sprogaspekter indgå horisontalt i en række EU-programmer? Vil Kommissionen være rede til ufortøvet at iværksætte foranstaltninger, som sikrer, at regionale sprog og mindretalssprog indgår i det femte rammeprogram for forskning og udvikling, Kultur 2000-rammeprogrammet, Media Plus-programmet, en handlingsplan inden for rammerne af eksisterende programmer som f.eks. Socrates, Leonardo og ungdomsprogrammer, EU-aktioner til støtte for uddannelse og små og mellemstore virksomheder, strukturfondene og Samhørighedsfonden, e-Europa-handlingsplanen, programmet for digitalt indhold og handlingsplanen om risikovillig kapital?

Samlet svarafgivet på Kommissionens vegne af Viviane Redingpå skriftlige forespørgsler E-2340/01, E-2341/01 og E-2342/01

(17. oktober 2001)

Kommissionen deler det synspunkt, at regionale sprog og mindretalssprog udgør en unik del af Europas kulturarv. Afsnit 4 i EF-traktatens artikel 151 (tidl. artikel 128) bestemmer, at Fællesskabet skal tage hensyn til de kulturelle aspekter i sin indsats i henhold til andre bestemmelser i denne traktat, navnlig med henblik på at respektere og fremme sine kulturers mangfoldighed, og denne bestemmelse finder også anvendelse på sprog som et medium for kulturelle udtryksformer og kulturformidling. Initiativer vedrørende regionale sprog og mindretalssprog er støtteberettigede i henhold til en lang række fællesskabsprogrammer og -aktioner, herunder de af det ærede medlem nævnte, hvis de er i overensstemmelse med de pågældende aktioners målsætninger. De eneste undtagelser er visse aktioner under Socrates-programmet, navnlig Lingua-aktionen, som er rettet mod de mindre udbredte officielle sprog i EU samt irsk og luxembourgsk.

Under det femte rammeprogram for forskning og teknologisk udvikling har det specifikke program vedrørende et brugervenligt informationssamfund blandt sine mål under den vigtige aktion vedrørende multimedieredskaber og -indhold at fremme sproglig og kulturel mangfoldighed, hvorved der gives mulighed for at tage hensyn til sproglige aspekter. Ydermere opfordrer man under det specifikke program forbedring af det menneskelige potentiale i forbindelse med den vigtige aktion vedrørende udvikling af den samfundsøkonomiske videnbase til at gennemføre forskning vedrørende sproglige parametre i forbindelse med fastlæggelsen af samfundsmæssige værdier.

Adgang til moderne kommunikationsmidler er af stor betydning for den fortsatte levedygtighed for mindre udbredte sprog, og initiativer vedrørende mindre udbredte sprog er støtteberettigede i henhold til programmer, som forvaltes af Generaldirektoratet for Informationssamfundet, som f.eks. eContent-programmet, der udgør en del af eEurope-initiativet og har til formål at stimulere udvikling og brug af europæisk digitalt indhold på de globale netværk og fremme sproglig mangfoldighed i informationssamfundet.

Kommissionen har ikke umiddelbart planer om at foreslå et program, som specifikt er rettet mod fremme af regionale sprog og mindretalssprog. Efter Det Europæiske Sprogår 2001 har man dog til hensigt at konkludere på de mange arrangementer og initiativer, som finder sted i løbet af året, og den vidtrækkende offentlige debat om sprog og sproglige forhold, som initiativet har udløst, med henblik på at udvikle en mere langsigtet strategi for sproglig mangfoldighed og sprogundervisning i EU.

Samhørighedsfonden anvendes i forbindelse med storstilede infrastrukturinvesteringer i miljøet og transportsektoren, og det er derfor usandsynligt, at mindretalssprog og regionale sprog kan blive støtteberettigede.

Formålet med strukturfondene er at fremme økonomisk og social samhørighed gennem vækst og beskæftigelse. Mens projekter, som udelukkende har til formål at fremme mindretalssprog og regionale sprog ikke er støtteberettigede, kan strukturfondene bidrage til udvikling af turisme og kulturelle investeringer. De kunne være relevante i forbindelse med regionale sprog og mindretalssprog. Tidligere har man med strukturfondene f.eks. støttet forskellige foranstaltninger vedrørende økonomisk støtte specifikt til Gaeltacht-området i Irland, tv-udsendelser vedrørende EU på det walisiske sprog og infrastrukturinvesteringer vedrørende universitetet på Korsika, Frankrig.